Kapal pengangkut pesawat Kelas Gerald R. Ford

Kapal pengangkut pesawat Kelas Gerald R. Ford (atau Kelas Ford) adalah sebuah kapal pengangkut pesawat super generasi terbaru milik Tentera Laut Amerika Syarikat. Sebelum dikenali sebagai Kelas Ford (CVN-78), kapal pengangkut pesawat terbaru ini dikenali dengan nama program kapal pengangkut pesawat CVNX (di mana "X" bermaksud "sedang dibangunkan") dan kemudiannya dikenali sebagai program kapal pengangkut pesawat CVN-21. (Nombor "21" di sini bukan bermakna nombor badan kapal; adalah menjadi kebiasaan dalam rancangan "masa depan" dalam Angkatan Tentera A.S, sebagai kiasan ke abad ke-21, bagi membezakannya dengan kelengkapan di abad ke-20.

Kapal pertama dari angkatan kapal CVN-21 akan dinamakan USS Gerald R. Ford (CVN-78). Kapal CVN-21 menggunakan reka bentuk badan yang sama seperti kapal pengangkut pesawat Kelas Nimitz.

Ciri-ciri 
Kapal pengangkut pesawat Kelas Ford akan menggabungkan ciri-ciri reka bentuk terbaru termasuk reka bentuk reaktor nuklear baru (iaitu reaktor A1B), ciri-ciri halimunan untuk mengurangkan profil dari dikesan oleh radar, manjanik elektromagnet, kelengkapan menangkap termaju, dan mengurangkan jumlah krew yang diperlukan. Pihak Tentera Laut A.S. percaya dengan menggunakan peralatan yang lebih moden dan automatik secara ekstensif akan membantu mereka dalam mengurangkan keperluan anak kapal dan kos keseluruhan untuk kapal pengangkut pesawat akan datang. Ciri perbezaan utama jika dibandingkan dengan pesawat pengangkut sebelumnya adalah terdapat lebih banyak lokasi buritan dalam "pulau" navigasi.

Pembinaan 
Pembinaan bermula ke atas komponen-komponen kapal CVN-21 semasa musim bunga tahun 2007, dan dijangka siap pada tahun 2015. Kapal ini akan dibina oleh Northrop Grumman Shipbuilding di Newport News, Virginia, satu-satunya limbungan kapal di A.S yang mempunyai keupayaan untuk membina dan mengisi bahan api nuklear untuk mengerakan kapa pengangkut pesawat ini. Kos pembinaan kapal ini dianggarkan sekurang-kurangnya AS$ 8 bilion tidak termasuk AS$ 5 bilion yang dibelanjakan untuk kerja-kerja Penyelidikan dan Pembangunan. Jumlah ini tidak bermakna kos yang sama diperlukan untuk membina kapal dari kelas ini pada masa akan datang.

Sejumlah tiga buah kapal telah diluluskan untuk pembinaan, akan tetapi sekiranya Kelas Nimitz dan USS Enterprise (CVN-65) akan digantikan berasaskan satu sama satu, 11 buah kapal pengangkut diperlukan sepanjang program ini. Walaubagaimanapun, kapal pengangkut pesawat terakhir dari kelas Nimitz tidak akan dilucut tauliah sehingga tahun 2058.

Penamaan 
Terdapat usaha oleh Persatuan Veteran kapal pengangkut pesawat USS America (CV-66) untuk menamakan CVN-78 sempena America berbanding Presiden Ford.

Sekiranya kapal USS Ford (FFG-54) sekarang (ditauliahkan pada tahun 1985 yang dinamakan sempena Patrick O. Ford semasa era Vietnam, bukannya Presiden Ford) masih lagi berada dalam perkhidmatan pada masa CVN-78 memasuki perkhidmatan, akan terdapat dua buah kapal perang di dalam daftar Kapal Tentera Laut yang dinamakan Ford.

Pada 7 Disember, 2007, semasa sambutan ulang tahun ke-66 Serangan ke atas Pearl Harbor, Ahli Kongres Harry Mitchell telah mencadangkan untuk menamakan CVN-79 sebagai USS Arizona.

Unit 
 USS Gerald R. Ford (CVN-78), (2015) — Dijangka akan mengantikan USS Enterprise (CVN-65). 
 CVN-79, belum dinamakan (2018)
 CVN-80, belum dinamakan (2021)

Lihat juga 
 Kapal pengangkut pesawat Kelas Queen Elizabeth
 Kapal pengangkut pesawat masa depan Perancis

Rujukan

Pautan luar 
 Reka bentuk & persediaan bersambung bagi Kapal Pengangkut Pesawat Super CVN-21 A.S (terkini) , Defense Industry Daily. Menyediakan maklumat-maklumat tentang kelas kapal baru, dan maklumat terkini berkenaan kontrak-kontrak di bawah program ini.

Kapal pengangkut pesawat Amerika Syarikat